  Виталий Пронин Вотка карын кема аръёс ӵоже ужа ини «Чигвесь» клуб. Кивалтэ соин 44-тӥ номеро нылпи садысь воспитатель Галина Николаевна Перевозчикова. Люкаськыло нылкышноос пӧртэм мугъёсъя.Таяз учыре соосты люказ «Удмурт ныпъет». Таӵе нимо ӵошатскон «Удмурт нылкышно кенешен» ӵош радъяз «Удмурт дунне» газет. Сӥземын со анайлыкез но нылпиез утёнлы, анайлэсь данзэ ӝутонлы. Воткаос «Чигвесь» клубазы малпазы улӟытыны та вашкала удмурт арбериез.Пумиськонзылы ныпъетъёсын адӟытон дасязы. Сьӧразы вайизы олокыӵе но ныпъетъёс – куэмзэ но, керттэмзэ но, чильпамзэ но. Галина Николаевна мадиз ныпъетлэсь кылдэмзэ. Та арберилэн кулэлыкез сярысь Ижкарысь Медциная кун акдемия эскеронъёс но ортчытэм вылэм. Котькудӥз вераз ныпъетэн герӟаськем тунсыко учыръёссэс.Куд-ог песянайёслэн мылкыдзы ӝутскиз выль ныпъетъёс вурыны. Покчи нылпиоссэс тыбыр сьӧразы нуллыны туала «слингъёслэсь» соос трослы ӟечгес. Дэмлазы: егит анайёс понна ныпъет сярысь буклет лэсьтоно.Та ӝытэ озьы ик чузъяськизы Ашальчи Окилэн кылбуръёсыз – элькунамы угось азьланьтӥське «Лыдӟиськом Ашальчи Окиез» акция.Матэктӥсь Быдӟымнунал азьын «чигвесьёс» вашкала удмурт «Паска шудонъёсты» но тодазы вайизы."Удмурт нылкышно кенеш" Теги: Удмуртнылкышнокенеш Удмуртныпъет  